ይኼ ጥፋት መንግሥትን በአገር አቀፍ ደረጃ እስከ ስድስት ወራት የሚዘልቅ የአስቸኳይ ጊዜ አዋጅ (State of Emergency) ለማውጣት አስገደደ፡፡ ሕገ መንግሥቱን የተካ ‹‹ወታደራዊ›› የሚመስል የመንግሥት አስተዳደር በመዘርጋት ጥፋትና ሞቱ ቢቆምም፣ አሁንም ግን በአገሪቱ ላይ አሉታዊ ገጽታ እንዳረበበ ነው፡፡ በተለይ በሕዝቡ ውስጥ የፀጥታ ኃይሎች አዋጁን ለጥጠው እንዳይጠቀሙ፣ የዜጎች የሰብዓዊ መብት ጥሰት እንዳይፈጸም የሚታይ ሥጋት አለ፡፡ በፖለቲከኞች በኩልም የመሰብሰብ፣ በሕጋዊ መንገድ የቅስቀሳ ሥራ መሥራትና የሐሳብ ነፃነት መገደብ እንደ ጉዳት ይነሳል፡፡ ከሁሉ በላይ ምንም እንኳ ሰሞኑን ማሻሻያ ተደርጎ ዕገዳ ቢነሳም፣ ዲፕሎማቶችና ቱሪስቶች ከዋና ከተማዋ 40 ኪሎ ሜትር ራዲየስ ውጪ መሄድ እንደማይችሉ ተደርጎ መነገሩ አሉታዊ ተፅዕኖ አሳድሮ ነበር፡፡
